Komunikazzjoni mill-Kummissjoni lill-Kunsill, lill-Parlament Ewropew, lill-Kumitat Ekonomiku u Soċjali Ewropew u lill-Kumitat tar-Reġjuni - Suq uniku għaċ-ċittadini - Rapport interim għall-Kunsill Ewropew tar-Rebbiegħa ta' l-2007 /* KUMM/2007/0060 finali */





[pic] | KUMMISSJONI TAL-KOMUNITAJIET EWROPEJ | Brussel 21.2.2007 KUMM(2007) 60 finali KOMUNIKAZZJONI MILL-KUMMISSJONI LILL-KUNSILL, LILL-PARLAMENT EWROPEW, LILL-KUMITAT EKONOMIKU U SOĊJALI EWROPEW U LILL-KUMITAT TAR-REĠJUNI SUQ UNIKU GĦAĊ-ĊITTADINI Rapport Interim għall-Kunsill Ewropew tar-Rebbiegħa ta' l-2007 WERREJ 1. Introduzzjoni 3 2. Viżjoni għas-seklu 21 4 3. It-twettiq tal-viżjoni tas-suq uniku 7 4. Konklużjoni 10 Anness : Il-kisbiet tas-suq uniku sal-lum 12 "L-Ewropea mhix ser tinbena f'daqqa waħda, lanqas mhi ser tiġi stabbilita skond xi pjan ġenerali; hija ser tinbena permezz ta' kisbiet konkreti" (Robert Schuman) Introduzzjoni Is-suq uniku huwa wieħed mis-suċċessi ta' l-Unjoni Ewropea. Għall-individwi, dan ifisser id-dritt ta' l-għixien, ix-xogħol, l-istudju u l-irtirar f'pajjiż ieħor ta' l-UE. Għall-konsumaturi, dan ifisser standards ta' kwalità u sigurtà ogħla, u għażla iktar wiesgħa ta' prodotti u servizzi bi prezzijiet irħas. Għan-negozju, dan ifisser it-tħaddim skond sett ra' regoli komuni u t-tgawdija minn aċċess għal suq domestiku ta' 500 miljun konsumatur. Għall-Ewropa in ġenerali, dan ifisser soċjetà iktar miftuħa u ekonomija iktar kompetittiva fejn jinħolqu opportunitajiet ġodda, id-drittijiet soċjali jiġu rrispettati u fejn jipprevalu standards għoljin tas-saħħa, tas-sigurtà u ta' l-ambjent. Minn meta l-Kummissjoni nediet l-inizjattiva tas-suq intern fl-1985, is-suq intern żviluppa b'tali mod sabiex jittrasforma l-erba' libertajiet imnaqqxa fit-Trattat – il-moviment ħieles ta' nies, prodotti, servizzi u kapital – f'realtà. Dan ippermetta l-ħolqien ta' munita unika u ġab miegħu kisbiet tanġibbli għaċ-ċittadini u n-negozji Ewropej – it-tneħħija ta' kontrolli bejn il-fruntieri, il-firxa ta' munita unika, ambjent tan-negozju iktar kompetittiv, il-possibilità li jsiru studji fi Stat Membru ieħor, titjiriet bl-ajru u komunikazzjoni mobbli irħas, huma biss ftit minn dawn il-kisbiet[1]. Is-suq uniku kien ukoll is-sors ta' benefiċċji mdaqqsa għall-ekonomija ta' l-UE in ġenerali. bejn l-1992 u l-2006, il-kisbiet stmati tas-suq uniku jammontaw għal 2.2% fil-mija tal-PGD ta' l-UE u 2.75 miljun impjieg iktar. L-inizjattiva tas-suq uniku kienet ħafna iżjed minn deċiżjoni ta' politika ekonomika. Mill-bidu nett, ġiet akkumpanjata minn aġenda ta' politika soċjali u reġjonali, sostnuta minn fondi strutturali ta' l-UE, li ppermettew li ċ-ċittadini fir-reġjuni kollha jkollhom ftuħ għas-suq u biex jibbenefikaw minn dan il-ftuħ. Madwar id-dinja, flimkien ma' l-Euro, is-suq uniku sar simbolu tar-rieda ta' l-Istati Membri ta' l-UE sabiex jaħdmu flimkien, b'rispett sħiħ lejn l-istat tad-dritt u b'rispett u fiduċja reċiproċi. B'riżultat ta' dan, l-UE kienet minn ta' quddiem permezz ta' l-eżempju, u ta' spiss stabbiliet standards globali, uriet li swieq miftuħa kompetittivi jistgħu jimxu id f'id ma' standards soċjali, ambjentali u tas-saħħa għoljin. Is-suq uniku huwa dinamiku, kontinwament jevolvi u jadatta għal realtajiet ġodda. Għaldaqstant huwa qatt mhu ser jiġi "iffinalizzat" jew "komplut". F'bosta oqsma, hemm fis-seħħ qafas regolatorju solidu iżda għad hemm xi nuqqasijiet u r-regoli mhux dejjem jiġu implimentati u infurzati bis-sħiħ. Forom ġodda ta' ostakli jitfaċċaw hekk kif is-swieq jevolvu. Il-benefiċċji tas-suq uniku lill-konsumaturi u lin-negozji ż-żgħar għandhom jinżammu, filwaqt li l-kisbiet jingħaddew lilhom bis-sħiħ. Qegħdin jiżviluppaw suriet ġodda ta' mobbilità u għalhekk ir-regoli li jikkontrollaw il-moviment ħieles tal-ħaddiema jeħtieġ li jiġu immodernizzati. Filwaqt li l-attenzjoni inizjali ta' l-eżerċizzju tas-suq uniku kienet fuq it-tneħħija ta' l-ostakli transkonfinali ewlenija għan-negozji, is-suq uniku tas-seklu 21 għandu jevolvi sabiex itejjeb il-ħidma tas-swieq u joħloq iktar benefiċċji tanġibbli għaċ-ċittadini Ewropej, għall-imprendituri, għall-ħaddiema u għall-kosumaturi ta' UE mkabbra. Sabiex jinkiseb dan, is-suq uniku tas-seklu 21 jeħtieġ jiffaċċja l-bidliet ta': - Globalizzazzjoni li toffri ħafna opportunitajiet iżda li intensifikat il-pressjoni kompetittiva ffaċċjata minn negozji Ewropej u li tisfoka dejjem iżjed id-distinzjoni bejn is-swieq interni u esterni. - Bidliet srutturali, bl-iżviupp ta' l-ekonomija ta' l-għarfien, l-irwol dejjem jikber ta' servizzi fl-ekonomija, id-dipendenza dejjem tiżdied fuq l-enerġija, il-bidla fil-klima u popolazzjoni dejjem tixjieħ. - UE ikbar u iktar diversa, li kibret minn Komunità ta' 12 għal Unjoni li issa tgħodd is-27. Is-suq uniku ta' l-UE jagħti pedament sod lill-Ewropej li fuqu jistgħu jadattaw għal dawn ir-realtajiet f'bidla kontinwa. Iżda jeħtieġ jevolvi u jadatta sabiex iżomm ir-relevanza u l-kontribuzzjoni tiegħu lejn tkabbir ekonomiku u koeżjoni soċjali. Għandu bżonn ipoġġi lilu nnifsu fl-aħjar pożizzjoni, billi jrawwem l–iżvilupp ta' regoli ta' kwalità u standards li jifformaw in-normi globali, li jippermettu liċ-ċittadini u n-negozji Ewropej sabiex jieħdu vantaġġ mill-opportunitajiet tal-globalizzazzjoni. Dan ir-rapport interim jistabbilixxi viżjoni għal suq uniku għas-seklu 21. Għandu jiġi segwit minn reviżjoni sħiħa tas-suq uniku u minn proposti għal azzjoni ulterjuri fil-ħarifa ta' l-2007. Ir-rapport jibni fuq is-sejbiet minn konsultazzjoni pubblika, bosta stħarriġ tal-"Eurobarometer" u seduta pubblika[2], kif ukoll inputs minn istituzzjonijiet oħrajn ta' l-UE[3]. L-għan tiegħu hu li jippreżenta l-ewwel orjentazzjonijiet għar-reviżjoni li għaddejja u li jfassal viżjoni ġdida għas-suq uniku tal-ġejjieni. Viżjoni għas-seklu 21 L-Ewropa tas-seklu 21 hija indiviżibbli mill-ekonomija mondjali. Il-prosperità tagħha hija u ser tkompli toħroġ mit-tneħħija ta' ostakli u bil-ħolqien ta' swieq miftuħa. Dan il-ftuħ sar possibbli u ġie ffaċilitat minn qafas regolatorju b'saħħtu. Il-prinċipji tas-suq uniku għadhom sodi. L-isfida tas-seklu 21 hija li tiġi adattata l-applikazzjoni ta' dawn il-prinċipji. sabiex jiġi żgurat qafas regolatorju tajjeb, jiġi żgurat li s-swieq jitħaddmu b'mod tajjeb, għall-promozzjoni tal-kompetittività u sabiex tingħata risposta għad-dinamiżmu u l-bidla li joħorġu mill-impenn Ewropew ma' l-ekonomija mondjali. L-għan tas-suq uniku tas-seklu 21 huwa li jtejjeb il-ħidma tas-swieq għall-benefiċċju taċ-ċittadini, konsumaturi u negozji Ewropej, u għall-promozzjoni ta' Ewropa iktar kompetittiva u sostenibbli. L-UE għandha tiżgura li l-ftuħ ta' swieq u l-kompetizzjoni dejjem tiżdied jirriżultaw fi prattiċi kummerċjali ġusti, sabiex jiġi mmassimizzat il-benesseri tal-konsumaturi u tkompli tikkontribwixxi għat-tkabbir ekonomiku u l-impjiegi. L-UE għandha wkoll titħejja sew sabiex tkun tista' tamministra r-riskji inerenti ta' sigurtà, saħħa u ta' sigurtà f'ekonomija miftuħa. Dan is-suq uniku li jaħdem b'mod sħiħ, megħjun minn qafas regolatorju sod iżda flessibbli u munita stabbli, huwa mezz li permezz tiegħu jintlaħqu għadd ta' għanijiet. Permezz tiegħu tista' tittejjeb il-kwalità tal-ħajja, titrawwem l-innovazzjoni, jiġi ffaċilitat it-tkabbir u l-impjiegi u jiġu ġġenerati benefiċċji għall-konsumaturi Ewropej. Huwa mezz sabiex tingħata rispota u sabiex jissawru l-qawwiet tal-globalizzazzjoni. Huwa jrawwem il-kompetizzjoni interna essenzjali għal kompetittività esterna. Huwa jistimola metodu komuni għal standards ta' sigurtà, saħħa, il-post tax-xogħol u l-ambjent meħtieġa għal suq uniku mingħajr distorsjonijiet – standards li l-imsieħba madwar id-dinja jkollhom jilħqu għall-ħsad ta' benefiċċji mis-suq uniku. Permezz taż-ŻEE u dejjem iktar permezz tal-politika Ewropea tal-Viċinat ir-regoli u l-istandards tas-suq uniku jwasslu sa 'il-barra mill-fruntieri ta' l-UE. Ta' spiss id-dinja tħares lejn l-Ewropa u tadotta standards li jkunu stabbiliti hemmhekk. Dan ikun ta' vantaġġ għal dawk li diġà armati sabiex jilħqu dawn l-istandards, u għandu jikkontribwixxi għat-titjib tal-kundizzjonijiet ta' l-għixien u tax-xogħol madwar id-dinja. Is-suq uniku tas-seklu 21 ser ikun: - Suq uniku għal konsumaturi u ċittadini: is-suq uniku jiġġenera benefiċċji għal konsumaturi permezz taż-żieda fl-għażla u t-tnaqqis tal-prezzijiet u jħarishom permezz ta' standards ta' sikurezza ta' l-ikel u prodotti, drittijiet sostanzjali ta' privatezza u garanziji kontra kompetizzjoni u kummerċ inġusti. Is-suq uniku kien partikolarment effettiv fit-tnaqqis tal-prezzijiet u fiż-żieda ta' l-għażla f'oqsma bħat-trasport bl-ajru, it-telekomunikazzjonijiet u l-ħlasijiet transkonfinali f'Euro. Iġġenera opportunitajiet ta' xogħol, ippermetta moviment ikbar ta' persuni u ffaċilita l-iskambju ta' studenti.Iżda għad fadal xi jsir sabiex il-benefiċċji tiegħu isiru aktar tanġibbli fuq firxa ta' attivitajiet ekonomiċi u sabiex tittejjeb il-kunfidenza fil-kwalità ta' prodotti u servizzi. Dan japplika mhux biss għal prodotti u servizzi domestiċi iżda wkoll għall-importazzjonijiet. Dan japplika għal setturi ta' importanza li għadhom qed jiżviluppaw, bħal ma huma s-servizzi tas-saħħa.Barra minn hekk, l-iżvilupp tal-kummerċ elettroniku u xiri transkonfinali jwassal sabiex il-konsumaturi jingħataw is-setgħa effettiva u li titnaqqas il-frammentazzjoni tar-regoli tal-ħarsien tal-konsumatur. - Suq uniku għal ekonomija integrata: suq uniku li jiffunzjona tajjeb, iktar integrat u qafas tal-kompetizzjoni ġust u effettiv huma essenzjali sabiex jiġi żgurat ambjent ekwu fost l-intrapriżi madwar l-UE u sabiex jinkoraġġihom, partikolarment lill-SMEs, sabiex jimpenjaw ruħhom iktar f'attivitajiet transkonfinali. Bil-momentum lejn suq tax-xogħol Ewropew, joħorġu suriet ġodda ta' mobbiltà u regoli li jikkontrollaw il-moviment ħieles tal-ħaddiema jeħtieġ li jiġu mmodernizzati.Il-firxa ta' l-użu ta' l-Euro, li gradwalment ser issir il-munita ta' ħafna mill-Istati Membri, ser tkun essenzjali sabiex timmassimmizza l-benefiċċji tas-suq uniku, filwaqt li tippermetti li jilħaq il-potenzjai sħiħ tiegħu. Il-munita unika ġġib trasparenza lis-suq uniku, u tippermetti lill-konsumaturi sabiex jikkumparaw direttament il-prezzijiet ta' prodotti u servizzi, u lil azjendi sabiex jikkumparaw il-prezzijiet iktar faċilment. Bil-ħolqien ta' swieq finanzjarji pan-Ewropej li jkunu iktar flessibbli u ddiversifikati, is-suq uniku u l-munita unika flimien itejbu il-kundizzjonijiet ta' finanzjament kemm għal ċittadini privati u għal negozji, u jsaħħu l-qawwa ta' UE kontra xokkijiet finanzjarji esterni. Il-kisba ta' investiment f'netwerks trans-Ewropej u l-ftuħ ta' swieq f'industriji ta' netwerk għandhom jikkontribwixxu għal integrazzjoni ulterjuri ta' l-ekonomija ta' l-UE. - Suq uniku għal soċjetà ta' għarfien: is-suq intern għandu jiffoka dejjem iżjed fuq li jitħaddmu aħjar dawk is-swieq ta' prodotti u servizzi ta' għarfien u ta' teknoloġija intensivi, jinkoraġġixxi setturi dinamiċi li dejjem jiżviluppaw aktar u fuq il-ħolqien ta' kundizzjonijiet tas-suq li jistimulaw l-innovazzjoni permezz ta' l-iżvilupp ta' swieq ewlenin.Is-swieq għadhom frammentati wisq f'oqsma ta' importanza kruċjali għall-għarfien ta' l-ekonomija, bħat-telekomunikazzjonijiet. Għad fadal ostakoli importanti f'setturi oħrajn tas-servizzi. It-titjib fl-effettività ta' l-infiq, il-kwalità u ċ-ċertezza legali tas-sistema ta' drittijiet ta' propjetà intelletwali u l-firxa ta' użu ta' teknoloġiji ġodda ta' l-informazzjoni u t-telekomunikazzjoni fuq bażi pan-Ewropeja ser ikunu essenzjali sabiex isir l-aħjar użu mill-potenzjal ta' riċerka u innovazzjoni tagħna.Fl-istess ħin, il-qafas regolatorju ser jeħtieġ li jkollu ġestjoni ħafifa, flessibbli u li tħares 'il quddiem, sabiex jantiċipa u jiffaċilita l-bidla. - Suq uniku għal Ewropa irregolata tajjeb: Is-suċċess tas-suq uniku kien parzjalment jiddependi fuq il-ħolqien ta' sett ta' regoli konsistenti u effettivi. L-eżerċizzju tas-suq uniku kien eżerċizzju ta' simplifikazzjoni, il-bidla ta' regoli u regolamenti nazzjonali f'bosta oqsma ma' sett ta' sett komuni ta' regoli Komunitarji wiesgħa. It-tneħħija ta' ostakoli imxiet id f'id mal-ħolqien ta' regoli ġodda permezz ta' armonizzazzjoni jew rikonoxximent reċiproku ta' leġiżlazzjoni nazzjonali, bl-inklużjoni tar-rispett lejn id-drittijiet ta' l-impjieg u l-adozzjoni ta' liġijiet dwar is-saħħa u s-sigurtà u l-ħarsien ambjentali.Bil-passaġġ taż-żmien u bl-esperjenza miksuba, wasal il-ħin li jsir studju ta' kif dawn il-liġijiet qed jiġu implimentati u jekk hux qed jiġġeneraw l-impatti li kienu oriġinarjament imbassra. Il-benefiċċji tas-suq uniku m'humiex ser iseħħu jekk ir-regoli ma jiġux applikati b'mod tajjeb, jekk il-liġijiet ma jiġux implimentati, jekk id-drittijiet li jiġu stabbiliti ma jiġux irrispettati b'mod sodisfaċenti, jekk ir-regolamenti jkunu jiswew wisq sabiex jiġu applikati, jew jekk ir-regoli jinkisru, per eżempju minn imġiba antikompetittiva jew minn traffiku illegali. Dan jeħtieġ sforz kostanti sabiex tittejjeb l-implimentazzjoni tal-liġijiet. Dan jeħtieġ koordinazzjoni mill-qrib bejn il-livelli nazzjonali u dawk ta' l-UE u kooperazzjoni msaħħa ta' ġestjoni bejn l-Istati Membri, anke permezz l-użu tat-teknoloġija ta' l-informazzjoni, f'oqsma bħas-servizzi finanzjarji, il-kompetizzjoni u l-liġi tal-konsumatur, il-ġustizzja, it-taxxa, id-dwana u l-politika. Jeħtieġ ukoll valutazzjoni kritika ta' kif jistgħu jittejbu l-liġijiet eżistenti u li jkun hemm għarfien dwar dak li jiffunzjona u dak li ma jiffunzjonax, sabiex isir stħarriġ ta' kif jistgħu jitnaqqsu l-piżijiet amministrattivi - u sabiex jitwettqu l-bidliet meħtieġa, anke permezz tas-simplifikazzjoni u/jew it-tħassir ta' leġiżlazzjoni. L-implimentazzjoni u l-infurzar aħjar huma essenzjali għall-istabbilità legali, il-previdibilità u l-istabbiltà meħtieġa mill-konsumaturi u n-negozji fis-suq uniku. - Suq uniku għal Ewropa sostenibbli: is-suq uniku, flimkien ma' l-erba' libertaijiet, huwa katalist għall-bidla, li tmexxi t-tkabbir fl-innovazzjoni u l-produttività li min-naħa tagħha toħloq l-impjiegi u l-prosperità li fuqhom jiddependu l-benesseri u l-kwalità ta' ħajja aħjar. Iżda f'dawn l-aħħar snin ħafna ċittadini Ewropej bdew jitħassbu dwar l-impatti negattivi tal-globalizzazzjoni. Huwa essenzjali li tiġi antiċipata u akkumpanjata l-bidla għal dawk il-persuni u għas-setturi milquta direttament mill-ftuħ fis-suq. din hija kwistjoni ta' ġustizzja soċjali.Tqajjem ukoll tħassib dwar il-pressjoni li qed dejjem tiżdied fuq l-ambjent naturali, li tirriżulta mill-globalizzazzjoni u mill-wasla ta' ekonomiji li qed jikbru b'ritmu mgħaġġel madwar id-dinja. Teżisti l-ħtieġa li jiġi żgurat li s-suq uniku jgħin u jippromwovi livelli għoljin ta' ħarsien ambjentali. Minn naħa l-oħra, standards ambjentali wasslu għall-iżvilupp u l-użu ta' teknoloġiji ambjentali li taw immaġni kompetittiva ta' pijuniera fis-swieq globali/dinji lil imprendituri Ewropej.Ir-rikonoxximent li l-aspett soċjali kif ukoll dak ambjentali tas-suq uniku huma kundizzjonijiet ewlenin għall-kisba tal-fiduċja pubblika bħala mezz biex tittejjeb il-kwalità tal-ħajja, u t-tnejn li huma huma investimenti fil-ġejjieni. Għaldaqstant il-ftuħ tas-suq irid ikun akkumpanjat minn żviluppi reġjonali, impjiegi, tagħlim tul il-ħajja, politiki soċjali u ambjentali li jarmaw lin-nies, lin-negozji u lit-territorji sabiex jadattaw għall-benefiċċju tal-bidla. - Suq uniku, miftuħ għad-dinja, li jistabbilixxi standards globali. L-UE ma tistax tiżgura l-prosperità billi tingħalaq fiha nfisha – teħtieġ li tagħmel użu u tibni fuq is-saħħiet interni fl-ekonomija mondjali. Is-suq uniku jagħmel l-Ewropa iktar attraneti għal investituri u kumpaniji minn madwar id-dinja.Ta imbuttatura 'l quddiem lill-iżvilupp tar-regoli u standards f'osma bħal ma huma s-sikurezza tal-prodotti, l-ambjent, is-sigurtajiet u t-tmexxija korporattiva li jispiraw il-ħolqien ta' standards globali. Ta il-potenzjal lill-UE sabiex issawwar in-normi globali u tiżgura li regoli ġusti jiġu applikati fuq negozju u investiment madwar id-dinja. Is-suq uniku tal-ġejjieni għandu jkun ir-rampa tat-tluq ta' aġenda globali ambizzjuża. IT-TWETTIQ TAL-VIżJONI TAS-SUQ UNIKU It-tneħħija ta' l-ostakoli mingħajr l-iżvilupp ta' qafas regolatorju madwar l-UE għall-preżervazzjoni ta' l-interessi pubbliċi mhix ser twassal għal integrazzjoni dejjiema. Intużaw firxa ta' strumenti f'diversi oqsma ta' politika (is-suq intern, il-kompetizzjoni, it-taxxa u d-dwana huma ftit minnhom) għall-ħolqien u l-manteniment tas-suq intern. Jeħtieġ li dawn l-istrumenti jintużaw b'mod iktar effiċjenti u koerenti. Sforzi riċenti fl-applikazzjoni ta' prinċipji ta' "Regolamentazzjoni Aħjar", jiġifieri fit-twettiq ta' valutazzjonijiet ta' impatt, konsultazzjonijiet ma' partijiet interessati, u t-tiftix ta' soluzzjonijiet prattiċi għal kwistjonijiet ta' implimentazzjoni, (per eżempju, metodi prattiċi dwar metodi u strumenti preventivi u ta' soluzzjoni ta' problemi bħas-SOLVIT u netwerks ta' assistenza bħaċ-Ċentri Ewropej tal-Konsumaturi), jeħtieġu li jitkomplew. Il-bażi tas-suq integrat li ġiet stabbilita għal prodotti ser titkompla tissaħħaħ. Il-liġijiet u r-regolamenti eżistenti ser jiġu sistematikament reriveduti sabiex jiġi żgurat li jkun qed ikollhom l-impatt mixtieiq u sabiex jiġi żgurat li l-applikazzjoni tagħhom ma tinvolvix spejjeż jew piżijiet amministrattivi mhux neċessarji. Minħabba l-maturazzjoni tas-suq uniku, jenħtieġu metodi ġodda li huma: - Iktar iggwidati mill-impatt u orjentati lejn ir-riżultat: Filwaqt li tradizzjonalment, il-politika tas-suq uniku kellha l-għan li tneħħi l-ostakoli transkonfinali, l-iktar permezz ta' mezzi regolatorji, l-enfażi għall-ġejjieni ser tkun fuq l-iżgurar tal-funzjonament aħjar tas-swieq għall-benefiċċji taċ-ċittadini, il-konsumaturi u l-imprendituri, b'ħarsa lejn il-promozzjoni ta' ambjent tan-negozju iktar kompettitiv, li tirrispetta l-għażla tal-konsumatur u hija soċjalment u ambjentalment responsabbli. L-UE għandha taġixxi kull meta s-swieq ma' jagħtux riżultat u fejn ikollha l-impatt massimu. Għandu tkun tista' tantiċipa aħjar l-aġġustamenti strutturali u tevalwa l-konsegwenzi tagħhom. Dan jirrikjedi: - valutazzjoni mtejba taċ-ċittadini, tal-konsumaturi u tan-negozji, mhux biss minn perspettiva ekonomika, iżda wkoll f'termini ta' għażla u sodisfazzjon; - monitoraġġ eqreb tal-funzjonament u r-rendiment tas-suq, kemm fuq livell settorajli u ekonomiku mifrux, anke permezz ta' inkjesti speċifiċi għas-settur. - valutazzjoni mtejba ta' l-impatt soċjali għal integrazzjoni ulterjuri u tal-ftuħ ta' setturi għall-kompetizzjoni, u l-modi li permezz tagħhom programmi ta' koeżjoni nazzjonali u ta' l-UE jistgħu jgħinu fl-antiċipazzjoni u l-adattament għal bidliet marbuta ma' l-integrazzjoni ekonomika. - Iktar effettivi: L-użu konsistenti u effettiv ta' strumenti f'Ewropa ta' 27 mhix biċċa xogħol ħafifa. Il-Kummissjoni ser tkompli fir-rwol ewlieni tagħha ta' gwardjan tat-Trattat, permezz ta' l-istrumenti kollha disponibbli għaliha, filwaqt li taġixxi bħala l-garanti tal-fiduċja bejn l-Istati Membri. F'dan ir-rwol hija tkun teħtieġ tikkunsidra ż-żieda fid-diversità f'Unjoni ta' 27 Stat Membru u li ssib metodi sabiex tibni fuq l-aħjar prattiċi u trawwem il-fiduċja li fuqha tinbena s-sistema ta' rikonoxximent reċiproku. Fl-istess ħin, l-ambjent regolatorju għandu jkun flessibbli biżżejjed sabiex jirreaġixxi għall-pass tal-bidla li qiegħed dejjem jiżdied. Għalhekk, għandu jsir użu minn taħlita ta' strumenti differenti u flessibbli. Dan jinkludi: - is-sejba ta' l-aħjar bilanċ bejn l-armonizzazzjoni u r-rikonoxximent reċiproku ta' regoli bejn l-użu ta' direttivi u regolamenti, filwaqt li jitfasslu l-istrumenti għar-riżultat mixieq. - l-iżvilupp ta' strumenti li jikkumplimentaw il-leġiżlazzjoni, bħall-ħidma ta' l-aġenziji, gwida, skambju ta' l-aħjar prattiċi, u regolamentazzjoni individwali u konġunta. - jiżdiedu l-isforzi għas-simplifikazzjoni u l-immodernizzar tar-regoli eżistenti, anke permezz ta' screening tal-mekkaniżmi nazzjonali ta' leġiżlazzjoni u kooperazzjoni bħal dawk previsti fid-direttiva tas-servizzi; - infurzar proattiv tar-regoli tal-kompetizzjoni; - l-applikazzjoni mtejba u l-infurzar tal-liġi ta' l-UE i.a. ġestjoni effiċjenti iktar tal-proċeduri ta' ksur u t-trawwim ta' mekkaniżmi mhux ġudizzjarji għas-soluzzjoni ta' problemi. - Iktar deċentraliżżati u bbażati fuq in-netwerk: L-istituzzjonijiet ta' l-UE waħedhom ma jistgħux iwettqu suq uniku. Għandna bżonn naħsbu mill-ġdid dwar kif ninvolvu l-atturi relevanti kollha u għat-titjib tar-responsabbiltà tas-suq uniku minn naħa ta' l-Istati Membri. Dan jista' jinkludi: - it-tisħiħ tar-rwol tar-regolaturi nazzjonali u t-titjib tal-kooperazzjoni u n-netwerking ta' awtoritajiet amministrattivi, ġudizzjarji u regolatorji ta' l-Istati Membri; - il-promozzjoni ta' koordinazzjoni aħjar bejn l-awtoritajiet responsabbli mill-bosta aspetti tas-suq uniku fuq il-livell nazzjonali, kif ukoll bejn il-livelli nazzjonali u ta' l-UE. - Li jagħtu iktar rispons għall-kuntest globali: l-UE trid taħseb globalment – suq uniku li jiffunzjona tajjeb jeħtieġ li jippermetti li l-Ewropa tikkompeti fil-post tas-suq globali u li tutilizza l-globalizzazzjoni għall-vantaġġi ta' l-Ewropa. Ġie stabbilit Fond Ewropew ta' Aġġustament għall-Globalizzazzjoni sabiex jilqa' l-impatt ta' bidliet fit-tendenzi tal-kummerċ dinji. Il-prijoritajiet tas-suq uniku għandhom jintrabtu ma' l-aġenda globali, bl-inklużjoni tan-negozjati kummerċjali ta' Doha u s-sett riċenti ta' negozjati bilaterali tal-kummerċ. Għandha wkoll: - testendi ċerti aspetti tal-politika tas-suq uniku permezz ta' politika ta' viċinanza; - iżżid il- benchmarking ta' regoli ta' l-UE kontra prattii f'pajjiżi li m'humiex imsieħba fl-UE; - twettaq iktar monitoraġġ sistematiku ta' importazzjonijiet u prezzijiet tal-konsum sabiex tivverifika li l-benefiċċji tal-ftuħ tas-swieq globali qegħdin jingħaddew lill-konsumaturi; - tippromwovi iktar konverġenza regolatorja globali - bl-inklużjoni, fejn xieraq, l-adozzjoni ta' standards Ewropej – internazzjonalment permezz ta' organizzazzjonijiet internazzjonali u ftehimiet bilaterali; - tappoġġja lil superviżuri Ewropej u regolaturi privati fit-tisħiħ tal-kooperazzjoni internazzjonali tagħhom; - issaħħaħ il-kooperazzjoni regolatorja bilaterali ma' l-imsieħba kummerċjali ewlenin ta' l-UE. - Iktar aċċessibbli u kkomunikati aħjar: iċ-ċittadini, il-kumpaniji, l-awtoritajiet lokali u reġjonali għandhom ikunu kapaċi jifhmu u jinvestu fil-ħafna opportunitajiet li jista' joffri s-suq uniku. Huma għandhom isibu tweġibiet ċari għall-mistoqsijiet jew problemi tagħhom. Jista' jsir ħafna sabiex tittejjeb il-komunikazzjoni u għar-reklamar ta' l-opportunitajiet offerti minn Ewropa iktar integrata. Dan jista' jinkludi: - l-inkoraġġiment ta' l-Istati Membri u ta' awtoritajiet reġjonali/lokali għall-iżvilupp ta' pjanijiet ta' informazzjoni; - ir-razzjonalizzar ta' sorsi ta' informazzjoni tas-suq uniku u r-reklamar aħjar ta' l-irwol tagħhom; - aċċess għal one stop-shop li jiffaċilita l-affarijiet għall-SMEs; - tingħata s-setgħa lill-konsumatur sabiex jieħu rimedji kolletivament meta l-ispejjeż ikunu jiżbqu l-benefiċċji fuq il-livell ta' l-individwu; - jitwettaq taħriġ fuq il-livell nazzjonali iffokat lil uffiċċjali ewlenin; - jiġi reivedut ir-rwol ta' l-Uffiċċji tar-Rappreżentanzi tal-Kummissjoni fl-Istati Membri. KONKLUżJONI Is-suq uniku huwa essenzjali għall-ħolqien ta' opportunitajiet li ser jippermettu lill-Ewropej sabiex jilqgħu l-isfidi tas-seklu 21 u li jaħsdu bis-sħiħ il-benefiċċji ta' dinja iktar globalizzata. Il-metodi ġodda għall-implimentazzjoni tal-viżjoni tas-suq uniku tas-seklu 21 ser tiġi esplorata f'iktar dettall matul ix-xhur li ġejjin. Reviżjoni sħiħa tas-suq intern ser titlesta fil-ħarifa ta' l-2007. Ser tikkonsisti minn valutazzjoni tal-kisbiet tas-suq uniku sal-lum, stħarriġ dwar dak li ffunzjona tajjeb iżda wkoll ta' oqsma u kwistjonijiet li ostakolaw milli jitwasslu benefiċċji lill-konsumaturi. Parti importanti minn din ir-reviżjoni ser tiffoka fuq x'jeħtieġ jinbidel jew isir b'mod differenti sabiex jiġi żgurat li l-politika ġejjiena tas-suq uniku tiġi msawra b'mod li tieħu vantaġġ u tinfluwenza l-globalizzazzjoni fid-direzzjoni appoġġjata minn ċittadini ta' l-UE. Kullfejn possibbli r-reviżjoni ser tiġi akkumpanjata minn proposti prattiċi, u bi proposti leġiżlattivi jekk dan ikun meħtieġ. Fejn dan ma jkunx possibbli immedjatament ir-reviżjoni ser tindika l-passi u ż-żmien li ser iwasslu għal proposti konkreti. Ir-reviżjoni ser tkun sostnuta minn numru ta' studji u analiżi tal-Kummissjoni. Il-proċess ta' tħejjija ser jinkludi eżami ta' l-istrumenti u tal-metodi ta' ħidma użati fil-bini tas-suq uniku sal-lum, sabiex tiġi evalwata l-effettività tagħhom u jiġu kkunsidrati liema bidliet jistgħu ikunu meħtieġa fil-ġejjieni. Metodi għat-titjib tal-monitoraġġ tas-suq ser jiġu eżaminati fid-dettall. Bħalissa għaddejjin bosta inizjattivi fil-qasam tal-liġi tal-konsumatur, fis-servizzi tas-saħħa, fis-swieq tal-prodotti, fid-drittijiet tal-propjetà intellettwali u f'entitajiet ta' standardizzazzjoni. Dawn qed jissawru bħala parti minn din ir-reviżjoni u ser ikunu koerenti bis-sħiħ mal-viżjoni stabbilita fir-rapport interim. Iż-żmien propost intagħżel sabiex jippermetti biżżejjed ħin għal diskussjonijiet dettaljati fil-formazzjonijiet differenti tal-Kunsill u bejn l-istituzzjonijiet ta' l-UE, u biex konklużjonijiet ċari ta' politika jkunu jistgħu jitfasslu fil-Kunsill Ewropew tar-Rebbiegħa 2008. Is-sejbiet u l-proposti ta' dan ir-rapport u dawk tal-konklużjonijiet mir-realtà soċjali għandhom ikunu ta' kontribut fil-valutazzjoni mill-ġdid tal-linji gwoda Ewropej għat-tkabbir u l-impjiegi, fil-kuntest ta' l-Istrateġija ta' Liżbona. Is-suq uniku huwa mezz; mhuwiex l-għan aħħari. Huwa mezz li jippermetti lil kulħadd fl-UE – individwi, konsumaturi u negozji – sabiex jagħmlu l-aħjar użu mill-opportunitajiet offruti lilhom minn UE iktar miftuħa u integrata. Huwa mezz li javvanza l-interessi taċ-ċittadini Ewropej f'era ta' globalizzazzjoni, billi jagħti lill-Ewropa iktar saħħa u influwenza fuq ix-xena dinjija. Huwa mezz għall-ġestjoni tat-tkabbir ekonomiku u għall-kisba ta' Ewropa iktar kompetittiva u miftuħa, Ewropa ta' swieq enerġetiċi u relazzjonijiet kummerċjali b'saħħithom, li tkun tista' tagħti solidarjetà, impjiegi għal kulħadd, aċċess universali għal servizzi ta' interess ġenerali, standards soċjali u ambjentali għoljin, u livelli għoljin ta' investiment fir-riċerka u l-edukazzjoni għat-tħejjija tal-ġejjieni. Ir-rapport ta' din il-Ħarifa tal-Kummissjoni ser jittraduċi dawn l-għanijiet fi strateġija operattiva għat-twettiq tas-suq uniku tas-seklu 21. ANNESS : IL-KISBIET TAS-SUQ UNIKU SAL-LUM Il-Komunità Ewropa ilha taħdem lejn il-kisba tas-suq uniku sa mill-bidu tagħha. L-unjoni doganali sħiħa - it-tneħħija tat-tariffi kollha fuq il-kummerċ bejn l-Istati Membri – kien l-ewwel pass, miksub fl-1968. Filwaqt li bena fuq dawn il-kisbiet inizjali, il-proġett tas-suq uniku beda' verament permezz tal-pjan tal-Kummissjoni ta' l-1985, maqbul mill-Istati Membri fl-Att Uniku Ewropew ta' l-1986,li stabbilixxa l-31 ta' Diċembru ta' l-1992 bħala d-data għat-tneħħija tal-fruntieri interni fi ħdan l-UE, u b'hekk tiġi permessa ċ-ċirkolazzjoni ħielsa tan-nies, prodotti, servizzi u kapital. Wara għaxar snin, il-Kummissjoni pproduċiet evalwazzjoni ddetaljata tal-progress li sar mill-ftuħ tal-fruntieri fl-1 ta' Jannar 1993 u offriet ġabra tal-kisbiet tas-suq intern ta' l-UE fl-għaxar snin mill-1992 sa' l-2002 (SEG(2002) 1417). L-analiżi ta' l-impatt ekonomiku tas-suq uniku ġiet riċentement aġġornata permezz ta' pubblikazzjoni tad-Direttorat Ġenerali għall-Affarijiet Ekonomiċi u Finanzjarji tal-Kummissjoni (Id-Dokumenti Ekonomiċi ta' l-Ekonomija Ewropea. nru 271, Jannar 2007). Stħarriġ riċenti tal- Eurobarometer ukoll enfasizzaw l-opinjonijiet u l-esperjenzi taċ-ċittadini u n-negozji ta' l-UE. Dan li ġej jagħti eżempji tal-benefiċċji li ħarġu mit-twettiq tas-suq uniku Ewropew. 1. L-għixien fis-suq uniku Ewropew – benefiċċji għaċ-ċittadini 2. żieda fil-benesseri ta' 480€ għal kull persuna fl-2006 meta mqabbel mas-sitwazzjoni mingħajr is-suq uniku, li tikkorrispondi għal żieda ta' 2.2% tal-PGD fil-perjodu bejn l-1992 u l-2006. 3. il-possibbiltà ta' studju f'pajjiżi barranin, li hija meqjusa pożittiva minn 84% taċ-ċittadini ta' l-UE. 1.2 miljun persuna żagħżugħa lestiet parti mill-istudji tagħha fi Stat membru ieħor bl-għajnuna tal-programm Erasmus. 4. il-possibilità ta' safar fi Stati Membri oħrajn. Imqabbel ma' għaxar snin ilu, il-maġġoranza taċ-ċittadini (72%) ta' l-Istati Membri isibu li l-ivjaġġar fi ħdan l-UE sar iktar sempliċi, notevolment f'dawk il-pajjiżi li ffirmaw il-ftehim ta' Schengen. 5. id-dritt li tgħix u taħdem f'pajjiż barrani: għalkemm għadhom jeżistu restrizzjonijiet temporanji, il-possibilità ta' xogħol fi Stat Membru ieħor titqies bħala xi ħaġa pożittiva minn 70% taċ-ċittadini Ewropej. Iktar minn 15-il miljun ċittadin ta' l-UE iċċaqalqu bejn il-fruntieri sabiex jaħdmu jew biex igawdu l-pensjoni tagħhom. Huma jistgħu jivvotaw u jikkandidaw ruħhom fl-elezzjonijiet fejn jghixu. Il-ħaddiema migranti ta' l-UE jgawdu d-dritt ta' l-ugwaljanza fit-trattament f'dak li hu marbut ma' l-impjiegi, ir-remunerazzjoni u kundizzjonijiet oħrajn tax-xogħol, kif ukoll minn vantaġġi soċjali u ta' taxxa. Dawn jistgħu jiġu akkumpanjati minn membri tal-familja, irrispettivament miċ-ċittadinanza tagħha. Il-ħolqien tal-Kard Ewropea ta' l-Assigurazzjoni tas-Saħħa iffaċilitat ir-rimbors ta' kura tas-saħħa waqt żjara temporanja fi Stat Membru ieħor. Hemm diversi leġiżlazzjonijiet u programmi fis-seħħ għall-faċilitazzjoni tal-mobilità ta' riċerkaturi u sabiex jiggarantixxu r-rikonoxximent awtomatiku ta' diplomi f'firxa wiesgħa ta' professjonijiet bħall-dawk ta' perit, qabla, spiżjar, tabib, infermier, dentist u kirurgu veterinarji. 6. firxa usa' ta' prodotti u servizzi ta' kwalità aħjar: 3 minn 4 ċittadini Ewropej (75%) jaħsbu li l-possibilità li prodotti minn Stati Membri oħrajn jiġu kkumerċjalizzati taħt l-istess kundizzjonijiet ta' prodotti domestiċi kellha impatt pożittiv. 73% jikkunsidraw li s-suq uniku ikkontribiwixxa pożittivament għall-firxa ta' prodotti u servizzi li huma offruti. L-introduzzjoni ta' l-euro għamlitha iktar faċli li jitqabblu l-prezzijiet bejn il-fruntieri. 7. f'ħafna każi, prezzijiet irħas għal prodotti u merċa minħabba l-ftuħ ta' swieq nazzjonali u ż-żieda li rriżultat fil-kompetizzjoni. 67% taċ-ċittadini Ewropej jaraw li l-kompetizzjoni li żdiedet f'oqsma bħat-trasport, it-telekomunikazzjoni, fis-servizzi bankarji u ta' assigurazzjoni bħala ħaġa tajba. Fil-qasam tat-telekomunikazzjonijiet, il-kompetizzjoni stimulat l-iżvilupp ta' servizzi innovattivi avvanzati u t-tħaddim ta' netwerks broadband , li issa huma disponibbli għal 85% tal-popolazzjoni ta' l-UE. Il-prezzijiet tat-telefon mogħtija s-servizz minn monopolji nazzjonali qodma u tat-telefonati internazzjonali tnaqqsu b'iktar minn medja ta' 40% bejn l-2000 u l-2006. 8. ix-xerrejja għandhom id-drittijiet sħaħ tal-konsumatur barra minn pajjiżhom stess. Il-maġġoranza taċ-ċittadini (53%) jikkunsidraw li r-regoli tas-suq intern żiedu l-ħarsien tal-konsumatur fl-UE. Leġiżlazzjonijiet speċifiċi Ewropej huma fis-seħħ sabiex jiżguraw livell għoli ta' sikurezza tal-prodotti, għall-prevenzjoni u l-ġlieda kontra r-reklamar qarrieqi u termini inġusti f'kuntratti, għad-definizzjoni tad-drittijiet tal-passiġġieri bl-ajru jew tal-ftuħ ta' kont tal-bank fi Stat Membru ieħor. 9. bħala riżultat ta' regoli iktar miftuħin u kompetittivi ta' l-akkwist pubbliku , il-gvernijiet jiffrankaw il-flus li mbagħad jintefqu fuq prijoritajiet bħas-saħħa u l-edukazzjoni. Per eżempju, il-prezz ta' vetturi ferrovjarji waqa' b'40%. 10. Il-ħidma fis-suq uniku Ewropew – benefiċċji għan-negozji 11. suq uniku ta' madwar 500 miljun persuna: dan jippermetti lil negozji ikbar sabiex jagħmlu benefiċċju mill-ekonomiji enormi ta' skala. Sadanittant, swieq ġodda ta' esportazzjoni fetħu għal negozji ta' daqs żgħir u medju li preċedentement kienu jkunu ostakolati milli jesportaw minħabba l-ispejjeż u l-battikati. 12. negozju transkonfinali ffaċilitat fi ħdan l-UE: in-nuqqas ta' burokrazijia bejn il-fruntieri u l-firxa ta' l-euro naqqsu ż-żmien tal-kunsinni u qatgħu l-ispejjeż. Qabel waqgħu il-fruntieri, is-sistema tat-taxxa waħedha kienet teħtieġ 60 miljun dokument ta' approvazzjoni doganali kull sena: dawn m'għadhomx meħtieġa. L-użu tal-prinċipju tar-rikonoxximent reċiproku jfisser ukoll li f'ħafna mill-każi, anke fejn m'hemmx armonizzazzjoni ta' l-ispeċifikazzjoni tekniċi jew ta' regoli oħrajn, il-kumpaniji jeħtieġu biss l-awtorizzazzjoni - mill-Istat Membru tagħhom - sabiex jipprovdu prodott jew servizz madwar l-UE kollha. Strumenti ta' soluzzjoni ta' problemi bħas-SOLVIT jagħtu tweġibiet għal mistoqsijiet possibbli li joħorġu minn kummerċ transkonfinali. 13. modi iktar faċli sabiex jinbeda jew jinxtara negozju: netwerks bħan-netwerks Ewropej għall-appoġġ tan-negozju jagħtu assistenza lil imprendituri ġodda sabiex jistabbilixxu n-negozji tagħhom madwar l-Ewropa. Il-politika reġjonali ta' l-UE għandhom rwol dirett fl-iżvilupp ta' servizzi ta' appoġġ tan-negozju lil SMEs f'oqsma bħall-aċċess għall-finanzi, il-ġestjoni u l-ikkumerċjalizzar. Il-liġi ta' UE dwar il-kompetizzjoni tipprovdi għal ambjent ekwu f'termini ta' amalgamazzjonijiet u akkwisti fi ħdan l-UE. L-amalgamazzjonijiet bejn kumpaniji Ewoprej irreġistrati f'pajjiżi differenti ta' l-UE jistgħu jiġu ssimplifikati permezz tal-ħolqien tal-"kumpanija Ewropea". 14. il-firxa ta' standards u tikketti ta' l-UE: minħabba l-isforzi ta' armonizzazzjoni teknika u l-ħidma ta' entitajiet ta' standardizzazzjoni, prodotti konformi ma' l-istandards mitluba jistgħu jiċċaqalqu b'mod ħieles fis-suq uniku. Dan jagħti lill-kumpaniji aċċess tas-suq madwar l-UE kollha, proċeduri ssimplifikati u tnaqqis tal-prezzijiet, barra li jiżgura l-interoperabilità teknika u standard għoli ta' sikurezza. 15. sorsi ġodda ta' kuntratti u finanzjamenti: illum kumpaniji jistgħu jitfgħu offerti għal kuntratti għall-forniment ta' prodotti u servizzi lil awtoritajiet pubbliċi fi Stati Membri oħrajn, minħabba l-ftuħ ta' l-akkwist pubbliku. . 16. kemm utenti kummerċjali żgħar kif ukoll negozji ikbar ibbenefikaw minn spejjeż irħas fit-telekomunikazzjonijiet kif ukoll minn spejjeż irħas ta' l-elettriku f'dawk l-Istati Membri fejn dawn il-partijiet tas-suq infetħu għall-kompetizzjoni. 17. benefiċċji ulterjuri ser jakkumulaw mit-tlestija tal-pjan ta' azzjoni tas-servizzi finanzjarji, li ser ifisser finanzjament irħas għal negozji ta' kull daqs u li se jeħles lil kumpaniji kkwotati milli jkunu konformi ma' 27 sett differenti ta' regoli nazzjonali meta jkunu jridu jiġbru flus. [1] L-anness jipprovdi iktar eżempji tal-kisbiet tas-suq uniku sal-lum. [2] Id-dokumenti us s-sejbiet disponibbli fuq: http://ec.europa.eu/internal_market/score/index_en.htm [3] Ara l-Opinjoni tal-Kumitat Ekonomiku u Soċjali tas-17 ta' Jannar 2007 dwar ir-Reviżjoni tas-suq uniku INT/332 – CESE 89/2007 EN/o